Gits – jou GTS…Foto: Verskaf Porsche-voertuie het verskeie verrigtingvlakke, soos vele ander ŉ intreemodel, ŉ luukse model, ŉ sportmodel en so meer. Dit is gewoonlik die basiese model, gevolg deur die S, met ŉ bietjie meer krag, gevolg deur die GTS, met méér krag en ŉ sportiewer voorkoms – en dán die Turbo. Ek het ŉ redelike tyd met die Cayenne, Cayenne S en Turbo deurgebring in albei bakstyle – gewone sportnuts en koepee. Ek hou van ŉ doodgewone sportnuts, maar nietemin, die kliënte wat met hul beursies praat hou baie van die nuwe koepee-styl. Die Porsche Cayenne is ietwat van ŉ verrassing die eerste keer as jy agter die stuur inskuif. Dit is ŉ volvet, ware Porsche. Dis ŉ sportmotor wat toevallig hoog sit met allewielaandrywing, maar hy kan soos enige ander Porsche sy sokkies oprol en die horison probeer inhaal met ŉ onlesbare dors. Foto: Verskaf Dan kom die nuwe GTS. Die Cayenne Turbo kan vir baie mense té veel wees. Waar ek nog altyd gesê het dat die S die slim keuse in die reeks is, gaan ek nou van plan verander. Die GTS is vir my die lekkerste balans tussen gemak, veelsydigheid, verrigting en ŉ sportiewe voorkoms. Die nuwe Cayenne GTS kry 10 mm laer vering, spesiale allooiwiele en ŉ versiering van swart aksente om die voertuig. Daar is ŉ paar GTS-balkies hier en daar om hom tussen sy boeties en sussies te onderskei. Aan die binneruim is die GTS steeds pure Cayenne. Eerstens ŉ Porsche, tweedens soos ŉ pantsertenk gebou en derdens lieflik luuks. Foto: Verskaf Porsche is baie goed daarmee om hul voertuie eenders laat voel – en die Cayenne hou by daardie filosofie. Ek ken nou al ŉ Porsche-binneruim en geniet die ergonomie en inligtingstelsels en skerms. CarPlay werk nou sonder ŉ draad en daar is ŉ draadlose selfoonlaaier in die middelkonsole. Nou het mens nie meer ŉ vervlakste kabel nodig nie, dankie tog. Binne in daai inligtingstelsel is een van my gunsteling-“knoppies”… die harde-uitlaatpyp-knoppie. Sodra ŉ mens daai knoppie druk brul die GTS beslis soos ŉ V8 Porsche moet. Op die pad is waar enige Porsche uitblink. Die Cayenne GTS het die verrigting om jou te verstom, maar is soepel geveer en stamp nie onnodig op ŉ ondeunde pad nie. In sport- en sport plus- rymodus word die rit heelwat stywer, maar daar is weer ŉ knoppie om die skokbrekers sagter te maak. Die Cayenne se padhouvermoë is fantasties, veral as mens in ag neem dat dit ŉ groot sportnutsvoertuig is. Foto: Verskaf Aan die veiligheidskant loop die Porsche ook goed voor. Daar is min karre waarmee ŉ mens sóveel van die remme kan vra, en hy kla nooit nie. Op die R45 kan ons ook bly wees dat die Cayenne toegerus is met botsingwaarskuwing. Ek ry en kyk na die pragtige Wes-Kaap se natuurskoon terwyl die Polo voor ons lankal stilgehou het om by die tuisnywerheid in te draai. Nie net het die Porsche ŉ helse bohaai opgeskop nie, maar hy’t ook die noodremme reeds reg gehad, so toe ek die rempedaal raak, is al die remkrag dadelik daar – ABS en al. Sjoe. Dankie tog. Die Cayenne GTS is maklik om op te som. Ek en my reismaat het meer as 400 km met die koepee afgelê. Die GTS verorber die myle. Die 4,0 dubbelturbo V8 bied ŉ puik 338 kW en 620 Nm. 0 – 100 km/h neem ŉ blitsige 4,5 sekondes en die GTS sal aanhou draf tot ŉ indrukwekkende 270 km/h. Dis ŉ fantastiese ryding vir diegene wat dit kan bekostig. Gaan toetsbestuur beslis een – jy sal nie spyt wees nie. Die reeks lyk só: Die reeks word gedek deur ŉ 2 jaar/ onbeperkte km waarborg 3 jaar/ 100 000 km omvattende instandhoudingsplan. Die kompetisie lyk só: 5 jaar/ 100 000 km omvattende instandhoudingsplan 5 jaar/ 100 000 km omvattende instandhoudingsplan Die Porsche se bougehalte is onweerlegbaar, en as verrigting jou kielie – gaan kyk gerus, dis ŉ fantastiese sportmotor.